b'\n_START_ARTICLE_\nProveniens (biologi)\n_START_SECTION_\nBedste provenienser\n_START_PARAGRAPH_\nOfte vil man anbefale lokale provenienser, alts\xc3\xa5 f.eks. danske provenienser til brug i Danmark. Det sker ikke af lokalpatriotiske grunde, men fordi de lokale nicheforhold har medf\xc3\xb8rt en udv\xc3\xa6lgelse i populationens arvemasse, som g\xc3\xb8r de overlevende individer bedst egnede til forholdene p\xc3\xa5 stedet. S\xc3\xa6rligt er tilpasningen til l\xc3\xb8vspring og l\xc3\xb8vfald et problem. Hos tj\xc3\xb8rn er tilpasningen vistnok ikke genetisk men skyldes en besked fra moderplanten til fr\xc3\xb8et._NEWLINE_Ogs\xc3\xa5 blandt eksotiske arter kan egenskaberne hos de enkelte populationer v\xc3\xa6re s\xc3\xa5 forskellige, at proveniensvalget er afg\xc3\xb8rende for kvaliteten af plantematerialet. Som et eksempel kan det n\xc3\xa6vnes, at proveniensen "Tlugi, Ambrolauri" fra Georgien p\xc3\xa5 Kaukasusbjergenes nordside giver langt mere kompakte og sunde juletr\xc3\xa6er af Nordmannsgran (Abies nordmanniana) end proveniensen "Ardanuc, Artvin" fra de samme bjerges sydskr\xc3\xa5ninger i det \xc3\xb8stlige Tyrkiet. Det skyldes nok at klimaet er mere k\xc3\xb8ligt i forhold til breddegraden p\xc3\xa5 en nordside._NEWLINE_Blandt de indf\xc3\xb8rte tr\xc3\xa6arter s\xc3\xa5 er de bedste provenienser som regel de steder, hvor arterne har overlevet istiden i et refugium, da planterne p\xc3\xa5 de steder har st\xc3\xb8rre genetisk variation og dermed st\xc3\xb8rre tilpasningsevne._NEWLINE_I skovbruget er proveniens-forskning en afg\xc3\xb8rende vigtig disciplin, da man herved kan udv\xc3\xa6lge de tr\xc3\xa6er der giver den bedste v\xc3\xa6kst i det danske klima. F.eks. har et meget anvendt t\xc3\xb8mmertr\xc3\xa6 som R\xc3\xb8dgran et stort udbredelsesomr\xc3\xa5de fra Nordnorge til Sortehavet, men det er tr\xc3\xa6er fra bestemte delomr\xc3\xa5der i dette store omr\xc3\xa5de der giver det bedste udbytte i Danmark. Gruppering af tr\xc3\xa6er efter proveniens i forstbotanikken er uhyre systematisk og grundigt, men giver som regel ikke anledning til nye taksonomiske betegnelser._NEWLINE_Indenfor gartneri-branchen er proveniens-forskning ogs\xc3\xa5 en vigtig disciplin, da det kan v\xc3\xa6re med til at indf\xc3\xb8re nye mere h\xc3\xa5rdf\xc3\xb8re "sorter" i f.eks. dansk klima som ikke ellers kan trives hos os. Her ser man imidlertid ofte at planter fra en given proveniens betegnes som en ny sort eller s\xc3\xa5kaldt cultivar, eller de gives et s\xc3\xa6rligt markedsf\xc3\xb8ringsnavn._NEWLINE_Der er dog stor forskel p\xc3\xa5 proveniens-forskningen indenfor disse 2 omr\xc3\xa5der da man i skovbruget har en omdriftstid p\xc3\xa5 adskillige \xc3\xa5rtier, ofte 40-60 \xc3\xa5r, mens udskiftning af haveplanter typisk sker med et interval p\xc3\xa5 3-15 \xc3\xa5r.'